সমাগত নিৰ্বাচনক লৈ বিভিন্ন ৰাজনৈতিক দলে তৎপৰতা বৃদ্ধি কৰিছে। ভোটাৰক আকৃষ্ট কৰাৰ লক্ষ্যৰে আটাইবোৰ ৰাজনৈতিক দলে সমষ্টিয়ে সমষ্টিয়ে বাহৰ পাতি নতুন নতুন ৰণকৌশল তৈয়াৰ কৰি ভোটাৰৰ মন জয় কৰাৰ প্ৰয়াস চলাইছে। বিজেপিক পৰাস্ত কৰাৰ স্বাৰ্থত কংগ্ৰেছেও এইক্ষেত্ৰত যেন কোনোধৰণৰ ত্ৰুটি এৰিব বিচৰা নাই। যাৰ পৰিপ্ৰেক্ষিতত উজনি অসমৰ বাগানৰ ভোটত চকু পৰিছে কংগ্ৰেছৰ। বাগানৰ ভোট নিজৰ সমৰ্থনলৈ অনাৰ লক্ষ্যৰে ৰাজস্থানৰ ৰাজপৰিয়ালৰ সন্তান তথা নিখিল ভাৰত কংগ্ৰেছ কমিটীৰ সাধাৰণ সম্পাদক, অসম প্ৰদেশ কংগ্ৰেছৰ নৱনিযুক্ত তত্ত্বাৱধায়ক জিতেন্দ্ৰ সিঙে বাগিচাৰ খাটি খোৱা শ্ৰমিকৰ ঘৰত এনিশা আশ্ৰয় গ্ৰহণ কৰাৰ কথাটোৱে এতিয়া চৰ্চা লাভ কৰিছে।
চাহ শিল্পক অন্যতম অভিকেন্দ্ৰ হিচাপে চিহ্নিত তথা মুখ্যমন্ত্ৰী সৰ্বানন্দ সোণোৱালৰ গৃহচহৰ ডিব্ৰুগড়ত পৰহি প্ৰদেশ কংগ্ৰেছৰ ভাতৃ সংগঠন চাহ আৰু প্ৰাক্তন চাহ মজদুৰ কংগ্ৰেছৰ উদ্যোগত অনুষ্ঠিত চিন্তন বৈঠকত অংশগ্ৰহণ কৰি জিতেন্দ্ৰ সিঙে নিশাটো লেপেটকটা বাগিচাত শ্ৰমিকৰ পঁজাত অতিথি হিচাপে কটোৱা বিষয়টোৱে এতিয়া ৰাজনৈতিক মহলতো চৰ্চাৰ বিষয় হৈ পৰিছে। বিশেষকৈ চাহ শ্ৰমিকসকলৰ এই সমস্যাক লৈ বিভিন্ন চাহ জনগোষ্ঠীয় নেতা-কৰ্মীয়ে সৰৱ ভূমিকা পালন কৰি আহিছে। সমস্যাক লৈ আপোচ নকৰা চাহ জনগোষ্ঠীয় নেতাই দিল্লীৰ এগৰাকী জ্যেষ্ঠ নেতাক চাহ বাগানৰ খাটি খোৱা শ্ৰমিকৰ ঘৰত নিশা কটাবলৈ দি শ্ৰমিকৰ মনৰ বেদনা বুজিবলৈ প্ৰয়াস কৰা বিষয়টোৱে কিন্তু সকলোৰে দৃষ্টি আকৰ্ষণ কৰিবলৈ সক্ষম হৈছে।
এই ক্ষেত্ৰত যেন কংগ্ৰেছে কিছু সফলতা লাভ কৰিছে। যি কি নহওক, সমাগত নিৰ্বাচনক কেন্দ্ৰ কৰি অসম প্ৰদেশ কংগ্ৰেছে চাহ বাগানৰ ভোটাৰক নিজৰ সমৰ্থনলৈ অনাৰ বাবে যে সকলো ধৰণৰ প্ৰয়াস চলাইছে সেয়া নিশ্চিত। চাহ বাগানসমূহক লক্ষ্য কৰি কংগ্ৰেছৰ নৱনিযুক্ত তত্ত্বাৱধায়কগৰাকীয়ে উজনি অসমত বাহৰ পাতি কংগ্ৰেছৰ ভেটি শক্তিশালী কৰিবলৈ উঠিপৰি লাগিছে। ইপিনে লেপেটকটা চাহ বাগিচাৰ খাটি খোৱা শ্ৰমিকৰ ঘৰত অসম প্ৰদেশ কংগ্ৰেছৰ নৱনিযুক্ত তত্ত্বাৱধায়কগৰাকীয়ে এনিশা কটোৱাৰ বিষয়টোক লৈ নামনি অসমৰ, বিশেষকৈ চৰ-চাপৰি অঞ্চলসমূহত প্ৰতিক্ৰিয়াৰ সৃষ্টি হোৱা দেখিবলৈ পোৱা গৈছে।
